**Tale 8. mai 2018**

Nedre Eiker har ikke hatt tradisjon for å markere frigjøringsdagen her ved bautaen over de falne fra 2. verdenskrig. Jeg er glad for at vi nå i de senere år har begynt å gjøre nettopp det. 8. mai er en historisk dato – en viktig dag i norsk historie og en dag som fortjener større oppmerksomhet. 8. mai er datoen vi gjenvant for frihet og selvstendighet – vårt demokrati etter 5. krigsår med tysk okkupasjon og undertrykkelse. Men kampen for fred og frihet hadde sin pris. På denne bautaen står det 21. navn hogd inn i steinblokka. Navnet på 21 personer fra Nedre Eiker som falt under 2. verdenskrig. Tapre og modige kvinner og menn som i motstandskampen mot den tyske okkupasjonsmakta ga det mest verdifulle og dyrbare de eide - sitt liv for vår frihet.

Bautaen er reist til minne om de 21. ofrene. Men det må ikke bare bli en minnestein. Det må bli en påminnelsesstein. Jeg gjentar en påminnelsesstein. Om noen år vil historiens slør dekker over de 21. personene fra Nedre Eiker som falt under krigen. Men da må denne bautaen likevel minne oss hva freden og friheten koster. Det er ingen selvfølge at vi i dag kan leve i et fritt land basert på demokratiske verdier.

Krigen, okkupasjonen og krigsåra er for de fleste av dagens generasjoner kapitler i historiebøkene. Men vi må aldri glemme hva krig handler om. Krig er menneskelig brutalitet satt i system. Det handler selvfølgelig om våpen, men framfor alt om mennesker og menneskeliv – om tapte liv, om fysiske og psykiske skader, om mareritt og tapt nattesøvn som mange har måttet slite med gjennom et helt liv, om tårer sorg, savn og vonde sår. Vi ser 21. navn, men bak navnene står det familier, slekt og venner. Det var noen som mistet en sønn, en kjæreste, en ektefelle, en pappa, en kamerat, en god arbeidskollega – noen som på en smertefull måte fikk tilværelsen og framtidsplanene brutalt revet opp – noen som fikk et vondt sorgens sår som kanskje aldri ville gro igjen. Det er også den brutaliteten denne bautaen må minne oss om. Vi må aldri glemme at krig handler om mennesker – om menneskeliv.

Norge har ikke vært i direkte krig etter 1945. Men det norske forsvar har bidratt med fredsbevarende styrker og soldater i krigssoner utenfor landets grenser. Det er et faktum at mer enn 100.000 norske kvinner og menn har tjenestegjort i internasjonale operasjoner i over 40 land i fire verdensdeler siden 1945. Det er i nesten 100 forskjellige operasjoner – operasjoner i regi av FN eller Nato. I år er det faktisk 40 år siden Norge sendte sine første soldater til UNIFIL-operasjoner i Libanon, Over 22 000 nordmenn tjenestegjorde i de operasjoner der i perioden 1978-1998.

I flere år nå har Norge bidratt med militære mannskaper i Afghanistan og Irak for å sikre lokalbefolkningen og de sivile samfunn mot terror og undertrykkelse. Det er operasjoner med meget høy risiko, ja, i mange tilfeller meget livsfarlige oppdrag. Norske soldater har operert og opererer i områder hvor terrorister som IS og Al Quida terroriserer lokalbefolkningen og ødelegger samfunn med en brutalitet vi nok aldri har sett maken til. Det er hjerteskjærende vondt gjennom media å være vitne til de lidelser som uskyldige mennesker, barn som eldre i Afghanistan og Irak (og ikke minst Syria og Jemen) utsettes for. De norske soldatene er ikke der på ferie, men som nevnt meget stor risiko for sine liv. Det er et trist faktum at noen av dem aldri har kommet hjem til sine kjære. Et betydelig antall har i sin bagasje fysiske og psykiske skader de må slite med i mange år, ja, kanskje resten av livet. Jeg tror det norske samfunn må ta et større ansvar for dem som har tjenestegjort i fredsbevarende operasjoner ute og skadet seg – ta et større ansvar for de veteranene som sliter med skader. Skape større bevissthet rundt det ansvar Norge har når vi sender militære mannskaper ut.

La oss derfor igjen minne hverandre om at krig handler om mennesker – menneskeliv. La oss derfor med ærbødighet bruke 8. mai til å minnes dem som falt under 2. verdenskrig og samtidig de som ofret livet og sliter med skader etter sin innsats for å skape fred, frihet, demokrati og trygge levekår for mennesker som oss i land utenfor Norges grenser. De har også krav på demokrati og trygghet. De har som oss drømmer om en god framtid for seg og sine nærmeste.

Den største trussel mot frihet og demokrati er passivitet og likegyldighet. Glem ikke at friheten er grunnlaget for vår utvikling, både som enkeltpersoner og samfunn. Jeg pleier å stå her ved bautaen på 17. mai og holde en minnetale. I disse minnetalene har jeg delt med meg en fin tekst til hyldest for friheten skrevet av svenske Bjørn Afzelius som jeg også vil gjøre i dag..

Du är det finaste jag vet.  
Du är det dyraste i världen.  
Du är som stjärnorna,  
som vindarna,som vågorna,   
som fåglarna,  
som blommorna på marken.  
Du är min ledstjärna och vän.  
Du är min tro, mitt hopp, min kärlek.  
Du är mitt blod och mina lungor, mina ögon,  
mina skuldror, mina händer och mitt hjärta.  
Friheten är ditt vackra namn.  
Vänskapen är din stolta moder.  
Rättvisan är din broder, freden är din syster,  
kampen är din fader, framtiden ditt ansvar.  
Du är det finaste jag vet.  
Du är det dyraste i världen.